पापा गाजियाबाद की प्रिंसिपली छोड़ कर आकाशवाणी दिल्ली आ गये थे। संघ लोक सेवा आयोग से चयनित होकर वे प्रोग्राम एक्जेकिटिव के पद पर नियुक्त हुए थे। वे अपने काम और पद को इतना महत्व देते थे कि हमें लगता हमारे पिता साक्षात् भारत सरकार हैं। हिन्दी, अंग्रेजी साहित्य के किसी सवाल पर उनके साथ बहस करना उनकी प्रतिभा से टकराना था। लोग जीवन से साहित्य में जाते हैं वे साहित्य से जीवन में पहुंचते थे। वे किताबों में डूबे रहते। सुबह दफ्तर जाने से पहले अखबार, रेडियो, पत्रा पत्रिकाएं और पुस्तकें शाम को वापस लौट कर यही क्रम। रात में आंखों में आइड्राप डाल डाल कर पुस्तक पढ़ते। उसमें लाल पेन्सिल से निशान लगाते। बड़े होने पर मुझे लगा कि किताबों से उठे सवालों में कई बार उनके पैर बुरी तरह उलझ जाते थे। वे दोस्तों से पूछते, ''हैमलेट ने अपने पिता के हत्यारे को मारने में इतनी देर क्यों की?'' 'किंग लियर' पढ़ कर वे उदास हो जाते। वे स्वयं को लियर से इतना एकात्म कर लेते कि हमसे पूछते, ''क्यों अगर मैं आकर तुम्हारे पास रहूं तो इस सारे सामान का क्या होगा। किताबें तो जाएंगी ही जाएंगी।''